På vej ind til Frederikshavn endte Cirkus Benneweis' karavane i den forkerte retning af vejen.

En hel cirkuskaravane kom tidligt onsdag morgen på afveje, da den kørte ind i Frederikshavn. Cirkus Benneweis' kørte simpelthen mod kørselsretningen, da cirkus med elefanter, heste og artister omkring klokken fem kørte ind i byen, skriver DR Nordjylland. De mange cirkusvogne kørte formentlig over i den forkerte vognbane ved et vejarbejde, fortæller vagtchef Ted Andersen fra Nordjyllands Politi. En politipatrulje blev sendt af sted og fik ledt cirkuskaravanen over i det rette spor. Politiet oplyser, at cirkuskaravanen trods en tur i den forkerte retning ikke gav problemer for trafikken, da kun få biler er på vejene på det tidspunkt.